Diari Oficial de la Generalitat Valenciana


Sumari del DOGV 3152, del 30-12-1997 (1997/13690)

ORDRE de 22 de desembre de 1997, de la Conselleria d'Obres Públiques, Urbanisme i Transports per la qual s'estableix el sistema de dies de descans obligatori en la prestació de serveis de taxis en l'Àrea de Prestació Conjunta de València.
----------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/12/22/(2)/dof/vci/html**

### Dades del document

Número de DOGV
:   3152

Data del DOGV
:   30-12-1997

Secció del DOGV
:   DISPOSICIONS GENERALS

Número del document
:   1997/13794


Data del document
:   22-12-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

4176 ORDRE de 22 de desembre de 1997, de la Conselleria d'Obres Públiques, Urbanisme i Transports per la qual s'estableix el sistema de dies de descans obligatori en la prestació de serveis de taxis en l'Àrea de Prestació Conjunta de València. [97/13869]
  
Amb data 27 de juny de 1997 va ser dictada l'Ordre de la Conselleria d'Obres Públiques, Urbanisme i Transports per la qual s'establia el sistema de descans obligatori en la prestació dels serveis de transport públic de viatgers en automòbils de turisme de l'Àrea de Prestació Conjunta de València. L'ordre, segons estableix la disposició transitòria, en limitava la vigència fins el 31 de desembre de 1997.
  
Pròxima la data d'acabament de la vigència assenyalada, i d'acord amb el que s'ha acordat en el si de la mesa del taxi, s'ha procedit a avaluar els efectes que sobre el sector ha tingut el que disposa aquesta, i concretament pel que fa al descans obligatori setmanal. L'avaluació ha estat realitzada mitjançant enquesta remesa personalment a cadascun dels titulars de llicència de taxi.
  
Partint de les dades obtingudes i realitzada l'anàlisi, s'ha constatat una majoritària acceptació del sistema de descans establert, i s'apunta a més una clara indicació cap a l'ampliació als caps de setmana (dissabte-diumenge).
  
D'acord amb la mesa del taxi, a la qual se li ha donat compte dels resultats obtinguts, s'adopta la decisió d'establir, de forma indefinida, el sistema de descans setmanal tal i com ha vingut funcionant d'acord amb l'ordre anterior i s'amplia als caps de setmana, per a la qual cosa es disposa seguidament a la distribució dels dies de descans obligatori de dilluns a diumenge. En fer la distribució s'ha tingut en compte el que preveu l'ordre mencionada anteriorment i per la qual s'estableix el sistema rotatori per a la distribució dels dies de descans, sistema que serà aplicat i adaptat corrent un dia als actualment fixats, encara que la seua aplicació, tenint en compte que el sistema actual està funcionant en un període de sis mesos, no entrarà en vigor fins l'1 de juliol de 1998. No obstant això, en el descans de caps de setmana la seua aplicació serà efectiva a partir de l'entrada en vigor d'aquesta ordre.
  
Pel que s'exposa, i d'acord amb les competències que em confereix la Llei de la Generalitat Valenciana 5/1983 de 30 de desembre del Govern Valencià,
  
ORDENE
  
Primer
  
1. La prestació dels transports públics en taxi dins de l'Àrea de Prestació Conjunta de València es farà sota el règim de descans obligatori d'un dia fix de dilluns a divendres i alternativament un dissabte o un diumenge.
  
2. S'exceptuen del règim de descans les setmanes de Falles, Nadal i Cap d'Any.
  
El règim de descans assenyalat s'entén sense perjudici de l'obligació de concórrer diàriament a la prestació del servei en dies de treball per a garantir que la demanda de l'usuari siga globalment atesa.
  
S'entendrà per dia de descans el temps comprés entre les 6 hores del dia de la data que corresponga descansar i les 6 hores de l'endemà.
  
Segon
  
1. La distribució dels dies de descans setmanal obligatori de dilluns a divendres serà la que estableix l'Ordre de 27 de juny de 1997 d'acord amb el número d'autorització de l'Àrea de Prestació Conjunta de València que el taxi posseeix.
  
A les llicències de taxi adaptat per a minusvàlids que figuren en l'ordre assenyalada en el paràgraf anterior, s'afegeixen els números: 1090, 2018, 490, 1438 i 2880.
  
2. A partir de l'1 de juliol de 1998, i per als anys successius, el sistema de descans serà rotatori anualment, per a la qual cosa, i prenent com a base els acabaments inicialment fixats correran un dia respecte de l'any anterior.
  
3. Els dissabtes i diumenges els serveis es prestaran sota un règim de torns en els quals quedarà la meitat de la flota, i s'organitzaran de la manera següent:
  
- Quan el dissabte siga data parella prestaran els serveis els taxis amb número d'autorització de l'àrea parella, i descansaran la resta de vehicles.
  
- Quan el dissabte siga data imparella prestaran serveis els taxis amb número d'autorització de l'àrea imparella, i descansaran la resta de vehicles.
  
- Quan el diumenge siga data parella prestaran el servei els taxis amb número d'autorització de l'àrea parella i descansaran la resta de vehicles.
  
- Quan el diumenge siga data imparella prestaran el servei els taxis amb número d'autorització de l'àrea imparella i descansaran la resta de vehicles.
  
4. Els dies de descans fix de dilluns a divendres aniran senyalitzats en lloc visible en els vehicles amb la inicial (L, M, X, J, V, ) que els corresponga. Aquest indicatiu haurà de ser canviat anualment en la data establerta per al canvi.
  
Disposició addicional
  
No seran d'aplicació les normes, actualment vigents, reguladores dels taxis que contradiguen el que disposa aquesta ordre.
  
Disposició transitòria
  
Els descansos de cap de setmana alterns (dissabte i diumenge) començaran a aplicar-se a partir del dia 7 de gener de 1998.
  
Disposició final
  
La Direcció General de Transports dictarà les instruccions que resulten necessàries per a l'execució i el desenvolupament d'aquesta ordre, que entrarà en vigor el dia 1 de gener de 1998.
  
València, 22 de desembre de 1997
  
LUIS FERNANDO CARTAGENA TRAVESEDO


Còpia Permalink ELI